SISU-ohjausmalli ammatilliseen peruskoulutukseen valmentavassa koulutuksessa

Kuvaus:

Toimintamallissa on pilotoitu tuettua, yksilöllisen ohjauksen mallia. SISU-ryhmä tarjosi ohjausta Valma-koulutuksen (Ammatilliseen peruskoulutukseen valmentavan koulutus) opiskelijoille lukuvuonna 2015-2016. Toimintamallin kohteena ovat olleet vahvaa yksilöllistä tukea tarvitsevat Valma-koulutuksen opiskelijat, jotka olivat merkittävässä keskeyttämisvaarassa.

Akuutista tarpeesta johtuen SISU-ryhmä aloitti hanketyöntekijöiden työhuoneessa. Myöhemmin ryhmän tiloiksi saatiin toimistohuone, jonne on sijoitettu maksimissaan kuuden opiskelijan työskentelypisteet. Työvälineenä työhuoneessa on ollut yksi kannettava tietokone sekä yksi tabletti. Lisäksi materiaalina käytettiin pääsääntöisesti ryhmänohjaajan antamaa opiskelumateriaalia, jota käytetään myös luokkamuotoisessa opiskelussa. Lähettävänä tahona on toiminut ryhmänohjaaja ja siirto ryhmään on tapahtunut aina sovitusti ja suunnitellusti.

Yleensä Valma-opiskelija oli opiskellut aiemmin oman ryhmän mukana. Osa opiskelijoista palasi SISU-ryhmäjakson jälkeen takaisin omaan ryhmäänsä. Muutama opiskelija aloitti Valma-opintonsa SISU-ryhmässä, koska siirtyminen Valmaan tapahtui loppukeväästä 2016. Nämä opiskelijat siirtyivät ryhmämuotoiseen opiskeluun elokuussa samaan aikaan muiden Valmassa aloittaneiden kanssa.

Toimintamalli perustui kaikilta osin yksilölliseen tarpeeseen ja sitä tuki valmentavan koulutuksen perusteet. Hyvin monella opiskelijoista oli erityisen tuen tarpeita. Opiskelijoilla saattoi olla takana useita keskeytyneitä koulutuksia ja sitä myöten epäonnistumisen kokemuksia. Monella oli elämänhallinnan ongelmia, mutta suurimmat haasteet olivat sosiaalisissa suhteissa sekä psyykkisessä toimintakyvyssä. Taustalla oli usein poissaoloja sekä opintojen etenemättömyyttä.

Opiskelijat kokivat pienen SISU-työskentelytilan, jonka vieressä sijaitsevat opinto-ohjaajien huoneet, turvalliseksi ja rauhalliseksi. Entinen kuraattorin työhuone soveltui erittäin hyvin SISU-ryhmässä olleiden opiskelijoiden työskentelyyn. Rauhallinen ja muusta opiskelijahälinästä erillään oleva tila henkilökohtaisen ohjauksen kera laski kouluun tulemisen kynnystä.

SISU-ryhmän jakson pituus vaihteli muutamasta päivästä useampaan kuukauteen. SISUssa opiskelija opiskeli valmentavan koulutuksen sisältöjä oman HOPSin mukaisesti. Työskentely alkoi keskustelulla, jossa tavoitteena oli päästä kartalle opiskelijan tilanteesta. Keskusteluun varattiin runsaasti aikaa, jotta luottamuksellisen ilmapiirin syntymiselle oli tilaa. Opiskelija kertoi itsestään ja tilanteestaan, SISU-ohjaaja kyseli ja toi esille mahdollisia etenemisvaihtoehtoja. Tärkeää oli myös suhtautua opiskelijaan kannustavasti ja positiivisia asioita esille tuoden. Ohjaustapaamisia oli SISU-tilan lisäksi mm. koulun muissa tiloissa, kotona, etsivän nuorisotyöntekijän luona, muissa OSAOn yksiköissä (koulutukseen/yksikköön tutustuminen). Tarpeen mukaan on osallistuttu myös verkostopalavereihin. Ohjaustyössä pyrittiin opiskelijan kokonaistilanteen huomioimiseen.

Tämän jälkeen sovittiin opiskelijan tavoitteisiin ja tarpeisiin sopiva aikataulutus, aluksi viikoksi kerrallaan. Päiville sovittiin yksilölliset aloitus- ja lopetusajankohdat. Opiskelijan oma ryhmänohjaaja vastasi oppimisen ja osaamisen arvioinnista. Ohjaustyötä tehtiin tiiviissä yhteistyössä ryhmänohjaajan kanssa. SISU-ryhmän ohjaus tapahtui hanketyöntekijöiden muun työn ohella, joten ohjaus tapahtui ajoittaisesti ja sovitusti. Ohjaajat työskentelivät yhdessä opiskelijoiden kanssa pidempiäkin ajan jaksoja, mutta opiskelijat sitoutuivat pääsääntöisesti erittäin hyvin myös itsenäisempään työskentelyyn. Esimerkiksi ohjaajat olivat aamulla työskentelyn aloituksessa ja päivän tavoitteiden koonnissa iltapäivällä, päivän aikana tehtiin pienempiä työskentelyn tarkistuskäyntejä ja tarpeen mukaan opiskelijat pystyivät kysymään apua puhelimitse.

Yksilöllisyys otettiin huomioon hyvin monilla eri tavoilla. Lähtökohtana oli vastuuttaa opiskelijaa ilmaisemaan omat tavoitteet ja toiveet opintojen etenemisestä. Yksilöllisyyden huomioimisessa huomioitiin opiskelukuntoisuus ja toisaalta Valma-koulutuksen tavoite siirtyä ammatilliseen koulutukseen.

Esimerkkejä yksilöllisistä ratkaisuista:

* koulupäivän aikataulutus yhdessä opiskelijan kanssa: tarpeen mukaan koulupäivä saattoi olla iltapäiväpainotteinen; koulupäivän pituus ja tarkempi tauotus sovittiin jaksamisen ja voimavarojen puitteissa
* aikataulutus opintojen etenemisen suhteen jousti opiskelijan henkilökohtaisen tarpeen mukaan: esim. alkuvaiheessa karsittu sisältö ja pääpaino rytmin löytämisessä, rytmin löytyessä tehtäviä enemmän
* toiminnan räätälöiminen yksilöllisesti: tehtävien valinta opiskelijan oppimistyylin mukaisesti, tarpeen mukaisen ohjauksen järjestäminen. SISU-ohjauksessa käytettiin aktiivisesti erilaisia oppimisen ohjauksen tapoja.

SISU-ryhmässä opiskelleista opiskelijoista yli 90 prosenttia on sijoittunut ammatilliseen koulutukseen. Lukuvuoden 2015-2016 aikana muutaman opiskelijan kanssa päädyttiin yhteisymmärryksessä koulutuksesta eroamiseen. Näissä tilanteissa opiskelukuntoisuus oli heikko, ja heidän sitoutuminen päätoimisiin opintoihin ei onnistunut annetusta tuesta huolimatta. Syyskuussa 2016 kävi ilmi, että 2/3 eronneista on ammatillisissa opinnoissa.

Tuotteen levitys ja tiedottaminen: Tuote on ollut Valma-koulutuksen toimijoiden tiedossa ja käytettävissä. Tiedotus hoidettiin Valma-koulutuksen viikkopalavereissa. SISU-ohjaus jatkuu Valmassa lukuvuonna 2016-2017 yhden Valma-opettajan vetämänä. Hanketyöntekijät toimivat alkuvaiheessa SISU-ohjauksen tukena.

Rajoitteet, siirrettävyys: Toimintamalli on siirrettävissä ammatilliseen koulutukseen yksilöllisemmän opintopolun tarjoamiseksi ja se toimii hyvin ammatilliseen koulutukseen valmentavassa koulutuksessa.